E destul de greu să faci retrospective, mai ales când tre' să ai în vedere o decadă întreagă. În anii '70-'80, Rodion G.A. sau Adrian Enescu erau spre electronică, dar erau mai mult excepții, undeva la limita dintre Rock, New Wave și experimente cu sintetizatoare. Da, se produceau și chestii ca Plopi Impari, care te înnebunește acum că deschide Comrade Detective.

Imediat după Revoluție, pe lângă muzica populară, genurile care erau în heavy rotation pe-atunci erau pop-ul (schlager, europop și balade, pe care ai tăi îl numesc și azi „muzică ușoară") și rock-ul.

Dar nu vreau să vorbesc despre synth pop, ci despre speciile care au avut să definească muzica electronică ca un gen de sine stătător: downtempo, d'n'b, house, techno, trance și breakbeat. Încep cu 1995, că atunci aveam doar MCM și MTV (varianta non-România), casete (în general piratate) și Prodigy (în premieră, la Polivalentă). Dă drumu' la boxe și hai să te ghidez prin cele mai blanao melodii și clipuri ale perioadei, de la chill la torpile pentru chefuri.

1. Michi - Stele (2002)

Cred că putem să fim cu toții de acord că dacă faci parte din generația Y, tre' să pornești de la Șuie Paparude. Asta pentru că îi găseai mai peste tot, de la TMBase la balul bobocilor, de la stații pirat de radio la TV, de la munte la mare. Mihai Câmpineanu este unul din părinții formației. Latura downtempo și-a explorat-o solo și a scos Dub Free Romania, un album-reper pe care ai putea să juri că-i scos direct din studiourile lu' Kruder și Dorfmeister. E musai însă să menționez și remix-ul său de la „În Focuri", apărut sub pseudonimu' cu care a semnat albumul.

2. Sunday People - Swing With Me (2003)

Sultan și Hassan Nasser sunt doi frați care s-au mutat în România în '90. Șase ani mai târziu, s-au apucat de făcut muzică. Pentru România, melodia asta din 2003 a fost, precum bine zicea un comentator de pe Youtube, way ahead of its time.

3. Nemos - Flying Soul (2000)

În spatele piesei ăsteia se află Dan Handrabur, un instrumentist care a avut colaborări cu case importante de-afară, cât și Marius Mateșan (The Freak), Lucian Stan (DJ Vasile) și Mara, despre care vom vorbi mai încolo.

4. Firedrill - Q cumber (1997)

„Piesa câștigătoare a concursului Klub Bizzar din 1997 de pe Atomic TV", zice în descrierea clipului. Concursul chiar exista (Marika și Comitetul Central au fost alți premiați ai emisiunii), dar nu așa devreme. Mai ales că Atomic a început să funcționeze (ilegal) abia din 1998.

5. Electric Brother - Tristețe (Electro Remix) (2003)

Electric Brother e un nume ce ar trebui să apară în manualele de muzică din gimnaziu.

6. BLN - Vis (2003)

Zi „IDM în România" și n-ai cum să nu te gândești la Victor Popescu (Brazda Lui Novac). Are mai multe sintetizatoare decât are o pițipoancă selfie-uri. Piesei ăsteia din 2001 i-a tras în 2003 și-un clip care-i vine mănușă.

7. Future Groove - Vortex (1998)

Apropo de IDM, uite o piesă la limita dintre IDM și atmospheric drum and bass. Poate nu e așa cunoscută în România, dar e printre puținele (singura?) care au ajuns la MTV Dance Nation.

8. Ansel - Metamorfoza (1998)

Apărută pe 380v, piesa asta era unul dintre hiturile rave-urilor timpurii din România.

9. Sneila - Digital Burn (2001)

Techno de pe compilația TM00BASE.

10. Hypno - Gânduri (2002)

Progressive trance care bate spre psy, înainte ca trance-ul să devină McTrance sau KFTrance.

11. Paranoia - Vino cu mine (2000)

Piesa asta are unul dintre cele mai cringe videouri ale mileniului trecut. Melodia nu e extraordinară, dar merge, dacă o asculți la calitatea asta. Alți membri ai familiei: Mamelino, pe care i-aș încadra mai mult la hip-hop.

12. Activ - Sunete (1999)

Deși formația a devenit cunoscută după lansarea „Doar cu tine", piesa asta e chiar bună.

13. Class - Aproape De Tine (1999)

Tot 1999. Tot trupă despre care ai putea să zici că a devenit comercială. Dar piesa e OK, aproape că aduce a „Ready To Go".

14. Spiral - Treburi Fără Șireturi (1999)

Ai putea să juri că-i ceva de la Fatboy Slim.

15. Matze - Unu mai (1999)

Înainte de Zona Liberă, înainte de P E R I C O L, Cristian Stanciu (Matze, Cri) lansa Ultima Găină a Europei, o audiție pe care eu aș face-o obligatorie la orele de muzică din liceu. Odată cu albumu' ăsta, Cri și-a solidificat locul în istorie drept unul dintre cei mai buni satiriști audio români. Cu ocazia asta, a rezolvat și misterul: prima dată a fost, într-adevăr, găina.

16. P Nal - Nemișcat (2004)

Cât timp a trăit, P Nal a făcut cinste Timișoarei. Recomand și „Forme și Fonduri".

17. DJ Rhadoo vs. Omul Cu Șobolani - Copilul Rebel (2002)

Înainte să coboare în subsolurile house și techno, Rhadoo avea DJ în față, iar progressive house era la mare modă. Indiscutabil e unul dintre tăticii digeitului în România. Ca producător, s-a remarcat în perioada aia cu „Wicked" (scuze, n-am găsit-o la calitate mai bună), cât și prin remix-uri destul de bine primite, precum ăsta, care-ți arată că știa încă de pe atunci care-i treaba cu groove-ul.

18. DJ Vasile - Nu Vrei (1999)

Varianta originală a unui acid house clasic, destul de subapreciat la vremea sa. La fel de bun e și remixu' lu' Rhadoo, care rupe chefurile RPR și Sunrise în anii recenți.

19. Alternosfera - Wamintirile (D-Laid & Haute Culture remix) (2004)

Știu că nu știai, dar Alternosfera a scos primul album în 2005, iar remix-ul ăsta a fost atât de bun încât a fost contractat de EMI Records.

20. Comitetul Central - Funky (2000)

Niște oameni de comitet. Nu degeaba au apărut pe compilația asta a RFI.

21. Unu' vs. George Nicolescu - Cântec pentru sănătatea ierbii (2002)

Recunosc, a fost super greu să aleg între asta și „Lumea visează", o altă frumusețe a vremurilor.

22. Sensor - 5 minute (2002)

„Cu șpaga cum stă treaba? / Vai, dar nu trebuia, mă faceți să mă simt prost. / Fără rost. Ar trebui s'te simți, că ești!"

23. Suie Paparude - Musca (1998)

Ziceam mai devreme de Șuie. Oamenii ăștia au scos cam tot ce înseamnă electronică, de la dub la electro și de la house la breaks și d'n'b. Am ales „Musca", că-i una dintre cele mai off the dome piese a lor. Versuri la oha, scratchuri peste sunet de garaj și 303-uri de te trimite direct înapoi în perioada Second Summer of Love. Alte piese notabile din decada despre care vorbim sunt „Bob Marley", „La Mare" sau colaborarea asta mișto cu Loredana.

24. NSK - Totul Vine De La Sine (2000)

Adică Vasile, Matze și Electric Brother. Athos, Porthos și Aramis l-au găsit pe D'Artagnan în Mara, și a ieșit bomba asta. Merită să sapi până-n pânzele albe și să asculți tot ce-ți pică în mână de la NSK.

25. Cindy Cat - La Sovata (1997)